CELEX: 52018PC0126
Language: hu
Date: 2018-03-14
Title: Javaslat A TANÁCS VÉGREHAJTÁSI HATÁROZATA Magyarországnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról

EURÓPAI BIZOTTSÁG
            Brüsszel, 2018.3.14.
            COM(2018) 126 final
            2018/0057(NLE)
            Javaslat
            A TANÁCS VÉGREHAJTÁSI HATÁROZATA
            Magyarországnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
            
               
         
         
            
               INDOKOLÁS
            
            
               
                  A közös hozzáadottértékadó-rendszerről szóló, 2006. november 28-i 2006/112/EK irányelv
                     1
                   (a továbbiakban: héairányelv) 395. cikkének (1) bekezdése értelmében a Tanács a Bizottság javaslata alapján bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
               
            
            
               A Bizottságnál 2017. július 13-án iktatott levelében Magyarország felhatalmazást kért egy, a héairányelv 193. cikkétől eltérő intézkedés bevezetésére. A héairányelv 395. cikke (2) bekezdésének megfelelően a Bizottság 2018. január 15-én kelt levelében tájékoztatta a többi tagállamot Magyarország kérelméről. A Bizottság 2018. január 16-án kelt levelében értesítette Magyarországot arról, hogy a kérelem elbírálásához szükségesnek ítélt valamennyi információnak birtokában van.
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A héairányelv 199. cikke (1) bekezdésének g) pontja értelmében a tagállamok előírhatják, hogy a héa megfizetésére az az adóalany van kötelezve, akinek a részére az ingatlanvagyont a végrehajtó általi kényszereladási eljárás keretében értékesítették (fordított adózás). Magyarország a fordított adózás alkalmazását ki kívánja terjeszteni a vállalkozás tárgyi eszközeinek értékesítésére, illetve a teljesítésekor a szokásos piaci árat tekintve 100 000 HUF-nak (mintegy 320 EUR) megfelelő pénzösszeget meghaladó termékértékesítésre és szolgáltatásnyújtásra, amennyiben a termékértékesítést vagy szolgáltatásnyújtást teljesítő adóalany felszámolási vagy bármely más fizetésképtelenségi eljárás hatálya alatt áll. 
               
               
                  Magyarország véleménye szerint egyrészt a tárgyi eszközök jellemzően nagyobb értékű eszközök, gépek, tárgyak, másrészt a fizetésképtelen helyzetben levő adóalany által lebonyolított, 100 000 HUF-ot átlépő ügyletek száma magas. A felszámoló a fizetendő héát gyakran nem fizeti meg, mivel ezt az összeget korábbi esedékességű követelések megfizetésére kell fordítania. A vevő ugyanakkor – adólevonási joggal rendelkező adóalanyként – a rá áthárított héát levonhatja, ez pedig hátrányosan érinti a költségvetést és lényegében a felszámolást finanszírozza. A magyar hatóság olyan csalásokat is tapasztalt, amikor a felszámolás alatt álló vállalkozások fiktív számlákat adtak ki működő vállalkozásoknak, így ez utóbbiak jelentős mértékben csökkentették fizetendő adójukat, a számlakibocsátó általi adófizetés ugyanakkor nem volt biztosított. 
               
               
                  A magyar hatóság ezért úgy véli, hogy a fenti ügyletekben érintett, nehéz pénzügyi helyzetben levő adóalanyok magas száma miatt egyértelműen szükség van az adóbevételek és a költségvetési érdekek védelmére. Magyarország szerint a fordított adózás megfelelő eszköz e célok elérésére. A felszámolás alatt álló adóalanyt nem terhelné héafizetési kötelezettség, a vevő nem kerülne pénzügyileg hátrányosabb helyzetbe, és az állami költségvetést nem érné bevételkiesés.
               
            
            
               A javaslat szerint az eltérést 2021. december 31-ig kell biztosítani. 
            
            
               Amennyiben Magyarország az eltérést lehetővé tévő intézkedés 2021. utáni kiterjesztését venné fontolóra, legkésőbb 2020. december 31-ig meghosszabbítás iránti kérelmet és az intézkedés felülvizsgálatát is tartalmazó jelentést kell benyújtania a Bizottság számára. 
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
            
               A héairányelvnek a javaslat alapját képező rendelkezésére tekintettel a szubszidiaritás elve nem alkalmazható. 
            
            
               •Arányosság
            
            
               
                  A javaslat megfelel az arányosság elvének a következők miatt:
               
               
                  A határozat engedélyt ad egy tagállam számára annak saját kérelme alapján, kötelezettséget tehát nem keletkeztet.
               
               
                  Az eltérés korlátozott alkalmazási körére tekintettel a különös intézkedés arányban áll a kitűzött céllal, amely az adóbehajtás egyszerűsítése és az adócsalás elleni küzdelem. A javaslat nem lépi túl az e célok eléréshez szükséges mértéket. 
               
            
         
         
            
               •A jogi aktus típusának megválasztása
            
            
               
                  A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi határozat a legmegfelelőbb jogi aktus, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat alapját a Magyarország által benyújtott kérelem képezi, és az csak ezt a tagállamot érinti.
               
            
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               A végrehajtási határozatra irányuló javaslat célja az adóbevételek és a költségvetési érdekek védelme azon esetekre való tekintettel, amikor a felszámolási eljárás hatálya alatt álló vállalkozások tárgyieszköz-értékesítést, illetve a szokásos piaci árat tekintve 100 000 HUF-ot meghaladó termékértékesítést vagy szolgáltatásnyújtást teljesítenek. Magyarország szerint a fordított adózás alkalmazása révén egyszerűsödne az adóbehajtás és megelőzhető lenne az adócsalás. Csökkennének a költségvetést érő veszteségek, és évente mintegy 4–5 milliárd HUF (megközelítőleg 13–14 millió EUR) költségvetési többletbevétel keletkezne. Következésképpen az eltérés potenciálisan pozitív hatással fog járni. 
            
            
               Az eltérés szűk alkalmazási köre és időben korlátozott alkalmazása miatt a hatás mindenképpen korlátozott lesz.
            
            
               4.KÖLTSÉGVETÉSI VONZATOK
            
            
               
                  A javaslatnak nincs az uniós költségvetést érintő negatív vonzata.
               
            
            
               5.EGYÉB ELEMEK
            
            
               A javaslat hatályvesztésre vonatkozó rendelkezést tartalmaz, amely 2021. december 31-én lép életbe.
            
            
               2018/0057 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Magyarországnak a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésére történő felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
         
         
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  2
                és különösen annak 395. cikke (1) bekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 193. cikke általános szabályként előírja, hogy a termékértékesítést vagy szolgáltatást végző adóalany köteles megfizetni az adóhatóságoknak a hozzáadottérték-adót (héa).
            
            
               (2)A Bizottságnál 2017. július 13-án iktatott levelében Magyarország felhatalmazást kért arra, hogy a 2006/112/EK irányelv 193. cikkétől eltérő különös intézkedést vezethessen be a felszámolási vagy bármely más fizetésképtelenségi eljárás hatálya alatt álló adóalanyok által teljesített bizonyos értékesítések vagy szolgáltatásnyújtások esetében a héa megfizetéséért felelős személy vonatkozásában. 
            
            
               (3)A 2006/112/EK irányelv 395. cikke (2) bekezdésének megfelelően a Bizottság 2018. január 15-én kelt levelében tájékoztatta a többi tagállamot Magyarország kérelméről. A Bizottság 2018. január 16-án kelt levelében értesítette Magyarországot arról, hogy a kérelem elbírálásához szükséges valamennyi információnak birtokában van. 
            
            
               (4)Magyarország szerint a felszámolási vagy más fizetésképtelenségi eljárás hatálya alatt álló adóalanyok gyakran nem teljesítik héafizetési kötelezettségüket az adóhatóság felé. A vevő ugyanakkor – adólevonási joggal rendelkező adóalanyként – a rá áthárított héát levonhatja, ez pedig hátrányosan érinti a költségvetést és a felszámolást finanszírozza. A magyar hatóság olyan csalásokat is tapasztalt, amikor a felszámolás alatt álló vállalkozások fiktív számlákat adtak ki működő vállalkozásoknak, így ez utóbbiak jelentős mértékben csökkentették fizetendő adójukat, a számlakibocsátó általi adófizetés ugyanakkor nem volt biztosított. 
            
            
               (5)A 2006/112/EK irányelv 199. cikke (1) bekezdésének g) pontjával összhangban a tagállamok előírhatják, hogy a héa megfizetésére az az adóalany van kötelezve, akinek a részére az ingatlanvagyont a végrehajtó általi kényszereladási eljárás keretében értékesítették (fordított adózás). Az állami költségvetést érintő bevételkiesés kezelése érdekében Magyarország felhatalmazást kért arra, hogy a 2006/112/EK irányelv 193. cikkétől eltérő intézkedés bevezetésével lehetővé tegye, hogy a fordított adózás a felszámolási vagy bármely más fizetésképtelenségi eljárás hatálya alatt álló adóalanyok által teljesített egyéb értékesítések és szolgáltatásnyújtások, nevezetesen a tárgyieszköz-értékesítések és a szokásos piaci árat tekintve 100 000 HUF-ot meghaladó összegű termékértékesítések és szolgáltatásnyújtások esetében is alkalmazható legyen. 
            
            
               (6)A Magyarország által rendelkezésre bocsátott információk alapján azzal, ha az említett esetekben a vevő lesz a héa megfizetéséért felelős adóalany, egyszerűsödni fog a héabeszedési eljárás, és megelőzhető lesz az adócsalás és az adókikerülés. A magyar hatóságok szerint az eltérésnek köszönhetően továbbá csökkennének a költségvetést érő veszteségek, és költségvetési többletbevétel keletkezne. 
            
            
               (7)Az eltérésnek korlátozott időtartamra kell szólnia. 
            
            
               (8)Tekintettel az eltérés alkalmazási körére és újszerűségére, fontos értékelni annak hatásait. Ezért amennyiben Magyarország az eltérést lehetővé tévő intézkedés 2021. utáni kiterjesztését venné fontolóra, legkésőbb 2020. december 31-ig meghosszabbítás iránti kérelmet és az intézkedés felülvizsgálatát is tartalmazó jelentést kell benyújtania a Bizottsághoz. 
            
            
               (9)Az eltérésnek nincs kedvezőtlen hatása az Unió héabevételekből származó saját forrásaira,
            
            
               ELFOGADTA EZT A HATÁROZATOT: 
            
            
               1. cikk
            
            
               A 2006/112/EK irányelv 193. cikkétől eltérve Magyarország felhatalmazást kap annak előírására, hogy az az adóalany legyen köteles megfizetni a héát, akinek a részére az alábbi értékesítések, illetve szolgáltatásnyújtások történnek:
            
            
               1. felszámolási vagy bármely más fizetésképtelenségi eljárás hatálya alatt álló adóalany által teljesített tárgyieszköz-értékesítés; 
            
            
               2. a teljesítésekor a szokásos piaci árat tekintve 100 000 HUF-ot meghaladó összegű termékértékesítés és szolgáltatásnyújtás, amennyiben a termékértékesítést vagy szolgáltatásnyújtást teljesítő adóalany felszámolási vagy bármely más fizetésképtelenségi eljárás hatálya alatt áll. 
            
            
               2. cikk
            
            
               Ez a határozat a róla szóló értesítés napján lép hatályba.
            
            
               Ez a határozat 2021. december 31-én hatályát veszti.
            
         
         
            
               3. cikk
            
            
               Ennek a határozatnak Magyarország a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        HL L 347., 2006.12.11., 1. o.